Kommissionens beslutning

af 3. juli 2001

om ændring af beslutning 2000/639/EF og 2000/773/EF for så vidt angår EF-tilskuddet til medlemsstaternes programmer for overvågning af BSE for 2001

(meddelt under nummer K(2001) 1748)

(2001/499/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/12/EF(2), særlig artikel 24, og

ud fra følgende betragtninger:

(1) I Kommissionens beslutning 2000/639/EF af 13. oktober 2000 om listen over programmer for overvågning af BSE, hvortil der kan ydes EF-tilskud i 2001(3), ændret ved beslutning 2000/773/EF(4), er der fastsat en liste over programmer for overvågning af BSE, hvortil der kan ydes EF-tilskud i 2001, samt foreslået procentsats og tilskud til hvert program. Listen omfatter alle medlemsstaternes BSE-overvågningsprogrammer.

(2) Ved beslutning 2000/773/EF godkendtes de programmer for overvågning af BSE for 2001, som medlemsstaterne havde indsendt.

(3) I beslutning 2000/773/EF fastsættes endvidere det maksimale EF-tilskud til de enkelte programmer. Det fastsættes, at EF-tilskuddet bør udgøre 100 % af udgifterne (eksklusive moms) til indkøb af testkit og reagenser, dog højst 30 EUR pr. test, for test, der foretages i perioden 1. januar-31. december 2001 på visse målgrupper (selvdøde dyr, nødslagtede dyr og dyr fundet syge ved normal slagtning).

(4) Det er endvidere fastsat, at beslutningen skal tages op til revision senest den 1. juli 2001 med henblik på at fastlægge EF-tilskuddet for perioden 1. juli-31. december 2001 for test på sunde, slagtede dyr.

(5) Ved Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(5), ændret ved forordning (EF) nr. 1248/2001(6), fastsættes der nye programmer for overvågning af BSE hos kvæg. Under det nye overvågningsprogram udvides overvågningen af visse målgrupper af kvæg, der ikke indgår i fødevarekæden, og aldersgrænsen nedsættes. Endvidere skal alt kvæg på over 30 måneder, der slagtes til konsum, overvåges, men Østrig, Finland og Sverige får mulighed for en reduceret overvågning af disse dyr. Forordning (EF) nr. 999/2001 anvendes fra den 1. juli 2001.

(6) Ifølge de rapporter, medlemsstaterne har indsendt i henhold til artikel 20 i beslutning 2000/773/EF, udgør udgifterne til indkøb af testkit og reagenser mindre end de 30 EUR pr. test, der er fastsat som maksimum i artikel 18 i beslutning 2000/773/EF.

(7) Som følge af den udvidede BSE-overvågning, der indføres ved forordning (EF) nr. 999/2001, er det nødvendigt at ændre det maksimale EF-tilskud til de enkelte programmer, som er fastsat i beslutning 2000/639/EF og 2000/773/EF. Under hensyntagen til udgifterne til indkøb af testkit og reagenser, jf. medlemsstaternes rapporter, bør betingelserne for tilskuddet til overvågning af alle målgrupper desuden ændres.

(8) Det er blevet klart, at skønnet over det maksimale EF-tilskud, der kan ydes til hvert program, måske skal justeres i løbet af programmets gennemførelse, for at der kan tages hensyn til de enkelte medlemsstaters faktiske behov. Justeringen skal imidlertid foretages, uden at det samlede EF-tilskud forøges. For at lette justeringen bør alle medlemsstaterne hver måned indsende en rapport om programmets forløb og de afholdte udgifter.

(9) Modellen for de endelige rapporter bør desuden harmoniseres for at sikre, at der indkommer relevante og sammenlignelige data fra medlemsstaterne, når rapporteringsperioden ophører.

(10) Beslutning 2000/639/EF og 2000/773/EF bør ændres i overensstemmelse hermed.

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2000/639/EF foretages følgende ændringer:

1) I artikel 1 indsættes som stk. 3: "3. Det maksimale EF-tilskud til de enkelte overvågningsprogrammer kan tages op til revision under hensyntagen til de rapporter, der er omhandlet i artikel 20 i beslutning 2000/773/EF. Det samlede EF-tilskud må dog højst udgøre 65850000 EUR."

2) Bilaget affattes som angivet i bilag I til nærværende beslutning.

Artikel 2

I beslutning 2000/773/EF foretages følgende ændringer:

1) I artikel 2, stk. 2, ændres "197700 EUR" til "1742000 EUR".

2) I artikel 3, stk. 2, ændres "171000 EUR" til "2748000 EUR".

3) I artikel 4, stk. 2, ændres "321000 EUR" til "2203000 EUR".

4) I artikel 5, stk. 2, ændres "3450000 EUR" til "17143000 EUR".

5) I artikel 6, stk. 2, ændres "90000 EUR" til "264000 EUR".

6) I artikel 7, stk. 2, ændres "1136000 EUR" til "3436000 EUR".

7) I artikel 8, stk. 2, ændres "4800000 EUR" til "18339000 EUR".

8) I artikel 9, stk. 2, ændres "210000 EUR" til "6469000 EUR".

9) I artikel 10, stk. 2, ændres "2500000 EUR" til "3638000 EUR".

10) I artikel 11, stk. 2, ændres "82500 EUR" til "204000 EUR".

11) I artikel 12, stk. 2, ændres "1260000 EUR" til "5245000 EUR".

12) I artikel 13, stk. 2, ændres "180000 EUR" til "566000 EUR".

13) I artikel 14, stk. 2, ændres "306000 EUR" til "446000 EUR".

14) I artikel 15, stk. 2, ændres "577800 EUR" til "609000 EUR".

15) I artikel 16, stk. 2, ændres "270000 EUR" til "2798000 EUR".

16) Artikel 18 affattes således: "Artikel 18

EF-tilskuddet til de programmer, der godkendes i artikel 2-16, udgør

- 100 % af udgifterne (eksklusive moms) til indkøb af testkit og reagenser, dog højst 30 EUR pr. test, for test, der foretages i perioden 1. januar-30. juni 2001 på dyr, der er omhandlet i artikel 1, stk. 1 og 2, i Kommissionens beslutning 2000/764/EF(7)

- 100 % af udgifterne (eksklusive moms) til indkøb af testkit og reagenser, dog højst 15 EUR pr. test, for test, der foretages i perioden 1. juli-31. december 2001 på dyr, der er omhandlet kapitel A, del I, punkt 2.1, 3 og 4.1, i bilag III til forordning (EF) nr. 999/2001

- 100 % af udgifterne (eksklusive moms) til indkøb af testkit og reagenser, dog højst 15 EUR pr. test, for test, der foretages i perioden 1. juli-31. december 2001 på dyr, der er omhandlet kapitel A, del I, punkt 2.2, 4.2 og 4.3, i bilag III til forordning (EF) nr. 999/2001."

17) I artikel 19 indsættes som stk. 2: "2. Det maksimale EF-tilskud til de enkelte overvågningsprogrammer kan tages op til revision under hensyntagen til de rapporter, der er omhandlet i artikel 20. Det samlede EF-tilskud må dog højst udgøre 65850000 EUR."

18) Artikel 20, litra b), affattes således: "b) der til Kommissionen hver måned indsendes en rapport om programmets forløb og de afholdte udgifter senest fire uger efter hver rapporteringsperiodes udløb"

19) Artikel 20, litra c), affattes således: "c) der senest den 1. juni 2002 fremsendes en endelig rapport om den tekniske gennemførelse af programmet, ledsaget af udgiftsbilag, og om resultaterne i perioden fra den 1. januar-1. december 2001; rapporten skal mindst omfatte de i bilaget omhandlede oplysninger."

20) Der indsættes et bilag, der affattes som angivet i bilag II til nærværende beslutning.

Artikel 3

Denne beslutning er rettet til medlemsstaterne.

Udfærdiget i Bruxelles, den 3. juli 2001.

På Kommissionens vegne

David Byrne

Medlem af Kommissionen

(1) EFT L 224 af 18.9.1990, s. 19.

(2) EFT L 3 af 6.1.2001, s. 27.

(3) EFT L 269 af 21.10.2000, s. 54.

(4) EFT L 308 af 8.12.2000, s. 35.

(5) EFT L 147 af 31.5.2001, s. 1.

(6) EFT L 173 af 27.6.2001, s. 12.

(7) EFT L 305 af 6.12.2000, s. 35.

BILAG I

"BILAG

LISTE OVER PROGRAMMER FOR OVERVÅGNING AF BSE

Foreslået procentsats og EF-tilskud

>TABELPOSITION>"

BILAG II

"BILAG

>PIC FILE= "L_2001181DA.003903.TIF">"